মামলার সংক্ষিপ্ত বিবরণে উল্লেখ রয়েছে, বাগেরহাট সদর উপজেলার হাকিমপুর গ্রামের নসিমনচালক মো. মামুন মোল্লাকে নিয়ে ২০১৩ সালের ১ সেপ্টেম্বর আসামিরা পরস্পরের যোগসাজশে খুলনার উদ্দেশে রওয়া দেন। পরে মামুন মোল্লাকে তাঁর পরিবারের লোকজন খুঁজে না পেয়ে ৯ সেপ্টেম্বর সদর থানায় একটি সাধারণ ডায়েরি (জিডি) করে। এক বছরের বেশি সময় পর এই জিডির তদন্ত করতে গিয়ে বাগেরহাট সদর থানার উপপরিদর্শক (এসআই) আজগর আলী এক আসামিকে আটক করেন। এরপর জানতে পারেন আসামিরা মামুন মোল্লাকে নসিমুনসহ ভাড়ায় নিয়ে খুলনার উদ্দেশে রওনা দেন। পরে খুলনায় না গিয়ে পথে তাঁকে হত্যা করে নসিমন নিয়ে অন্যত্র বিক্রি করে দেন তাঁরা। এ ঘটনায় ২০১৪ সালের ১২ জুন একটি হত্যা মামলা দায়ের করা হয়। পরে মামলাটি অপরাধ তদন্ত বিভাগে (সিআইডি) ন্যস্ত করা হয়। সিআইডি পরিদর্শক মো. নিজাম উদ্দিন হাওলাদার ২০১৪ সালের ২৮ ডিসেম্বর মৃত্যুদণ্ড পাওয়া চার আসামিসহ পাঁচজনকে অভিযুক্ত করে আদালতে অভিযোগপত্র দাখিল করেন। আদালত সাক্ষীদের সাক্ষ্যগ্রহণ শেষে এ রায় ঘোষণা করেন।